

**REPUBLIKA HRVATSKA**

**KARLOVAČKA ŽUPANIJA**

 **OPĆINA LASINJA**

**OPĆINSKO VIJEĆE**

KLASA:320-01/23-02/2

URBROJ:2133-19-1-23-1

Lasinja, 29. studenog 2023.

Na temelju članka 36. Zakona o poljoprivredi („Narodne novine“ broj118/18, 42/20, 127/20 52/21 i 152/22), te članka 34. Statuta Općine Lasinja (Glasnik Općine Lasinja, br. 1/18, 1/20, 1/21), Općinsko vijeće Općine Lasinja na 20. redovnoj sjednici održanoj 29. studenog 2023., donijelo je

**PROGRAM**

**POTPORA POLJOPRIVREDI NA PODRUČJU OPĆINE LASINJA**

**ZA RAZDOBLJE OD 2024. DO 2026. GODINE**

**OPĆI UVJETI**

**Članak 1.**

Ovim Programom utvrđuju se aktivnosti u poljoprivredi za koje će Općina Lasinja za razdoblje od 2024.-2026. godine dodjeljivati potpore male vrijednosti te kriteriji za postupak dodjele istih.

Potpore podrazumijevaju dodjelu bespovratnih novčanih sredstava iz Proračuna Općine Lasinja.

**Članak 2.**

Potpore male vrijednosti dodjeljuju se sukladno pravilima EU o pružanju državne potpore poljoprivredi i ruralnom razvoju propisanim Uredbom Komisije (EU) br. 1408/2013 od 18. prosinca 2013. o primjeni članka 107. i 108. Ugovora o funkcioniranju Europske unije na potpore de minimis u poljoprivrednom sektoru u Uredbe Komisije 2019/316 od 21. veljače 2019. o izmjeni Uredbe (EU) br. 1408/2013 o promjeni članka 107. i 108. Ugovora o funkcioniranju Europske unije na potpore de minimis u poljoprivrednom sektoru – u daljnjem tekstu: Uredba de minimis.

Sukladno članku 1. Uredbe 1408/2013, ovaj se Program primjenjuje na potpore dodijeljene poduzetnicima koji se bave primarnom proizvodnjom poljoprivrednih proizvoda, uz iznimku:

1. Potpore čiji je iznos određen na temelju cijene ili količine proizvoda stavljenih na tržište,
2. Potpora djelatnostima vezanim uz izvoz, tj. potpora koje su izravno vezane uz izvezene količine, potpora za osnivanje i upravljanje distribucijskom mrežom ili za neke druge tekuće troškove vezane uz izvornu djelatnost,
3. Potpora uvjetovanih korištenjem domaćih umjesto uvoznih proizvoda.

Sukladno članku 2. Uredbe 1408/2013, „poljoprivredni proizvodi“ znači proizvodi iz

Priloga I. Ugovora o funkcioniranju Europske unije, uz iznimku proizvoda ribarstva i

akvakulture obuhvaćenih Uredbom Vijeća (EZ) broj 104/2000.

**Članak 3.**

Sukladno članku 2., točka 2. Uredbe 1408/2013 pod pojmom „jedan poduzetnik“ obuhvaćena su sva poduzeća koja su u najmanje jednom od sljedećih međusobnih odnosa:

1. Jedno poduzeće ima većinu glasačkih prava dioničara ili članova u drugom poduzeću,
2. Jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća,
3. Jedno poduzeće ima pravo ostvariti vladajući utjecaj na drugo poduzeće prema ugovoru sklopljenim s tim poduzećem ili prema odredbi statuta ili društvenog ugovora istog poduzeća,
4. Jedno poduzeće, koje je dioničar ili član u drugom poduzeću, kontrolira samo, u skladu s dogovorom s drugim dioničarima ili članovima tog poduzeća, većinu glasačkih prava dioničara ili glasačkih prava članova u tom poduzeću.

Poduzeća koja su u bilo kojem od odnosa navedenih u prvom podstavku točkama (a) do (d) preko jednog ili više drugih poduzeća isto se tako smatraju jednim poduzetnikom.

**Članak 4.**

Korisnici potpore iz Proračuna Općine Lasinja, mogu biti poljoprivredna gospodarstva upisana u Upisnik poljoprivrednih gospodarstva, koja imaju sjedište, odnosno prebivalište na području Općine Lasinja i čija se proizvodnja odvija na području Općine Lasinja te nemaju nepodmirenih obveza prema Općini Lasinja.

Poljoprivredna gospodarstva obuhvaćaju slijedeće subjekte u poljoprivrednoj proizvodnji: obiteljska poljoprivredna gospodarstva, obrte, trgovačka društva i zadruge registrirane za obavljanje poljoprivredne djelatnosti.

**Članak 5.**

Općina Lasinja će za razdoblje od 2024. do 2026. godine dodjeljivati potpore za sljedeće aktivnosti:

1. Mjera 1: Sufinanciranje umjetnog osjemenjivanja krava
2. Mjera 2: Sufinanciranje za nabavu poljoprivredne opreme i mehanizacije

**MJERA 1. Sufinanciranje umjetnog osjemenjivanja krava i krmača**

Pravo na potporu za umjetno osjemenjivanje odobriti će se onom poljoprivrednom gospodarstvu koje za svoje krave koristi uslugu umjetnog osjemenjivanja.

Potpora se odobrava prema priloženom računu, visina potpore iznosi **20,00** eura po osjemenjivanju, a najviše **600,00** eura po korisniku godišnje.

**MJERA 2. Sufinanciranje za nabavu poljoprivredne opreme i mehanizacije**

Pravo na potporu za nabavu poljoprivredne opreme i mehanizacije odobrit će se onom poljoprivrednom gospodarstvu koje tijekom godine nabavi poljoprivrednu opremu ili mehanizaciju..

Potpora se odobrava prema priloženom računu, a visina potpore koju je moguće ostvariti prema pojedinačnom podnositelju prijave je do najviše 80% iznosa priloženog računa, odnosno do najviše **400,00 eura.**

**POTREBNA DOKUMENTACIJA I POSTUPAK DODJELE POTPORE**

**Članak 6.**

Za provedbu mjere iz ovog programa raspisuje se javni poziv koji će biti objavljen na oglasnoj ploči i web stranici Općine Lasinja [www.lasinja.hr](http://www.lasinja.hr) u kojem će se utvrditi rokovi i postupak podnošenja zahtjeva za dodjelu potpora s pripadajućom dokumentacijom.

Odluku o pojedinačnom odobrenju bespovratne potpore donosi Općinski načelnik Općine Lasinja.

Na javni poziv ne mogu se javiti podnositelji u stečaju, postupku likvidacije (zatvaranja) i oni koji imaju nepodmirenih obveza prema Općini Lasinja te podnositelji koji su u prethodnoj godini po javnom pozivu ostvarili pravo na potporu za mjeru 2.

Zahtjevi za sve oblike potpora podnose se Jedinstvenom upravnom odjelu Općine Lasinja po objavljenom javnom pozivu za sve troškove koji su nastali od 01. siječnja u kalendarskoj godini za koju je raspisan javni poziv, do 31. prosinca iste godine, odnosno do utroška sredstava planiranih za proračunsku godinu.

Korisnici potpora dužni su uz zahtjev priložiti:

1. Presliku rješenja o upisu u Upisnik poljoprivrednih gospodarstava,
2. Presliku rješenja o upisu u sudski registar – za pravne osobe,
3. Izjavu o primljenim potporama de minimis,
4. Presliku računa za provedeno ulaganje,
5. Druge dokumente propisane za određene mjere potpore,
6. Potvrdu porezne uprave o nepostojanju duga prema državi.

Obrazac zahtjeva za potporu može se preuzeti u Jedinstvenom upravnom odjelu Općine Lasinja ili sa službene web stranice Općine Lasinja [www.lasinja.hr](http://www.lasinja.hr) .

**Članak 7.**

Sukladno članku 3. Uredbe 1408/2013 ukupan iznos potpora male vrijednosti koji je dodijeljen jednom poduzetniku ne smije prijeći iznos od 20.000,00 EUR-a tijekom razdoblja od tri fiskalne godine te se ta gornja granica primjenjuje bez obzira na oblik ili svrhu potpore.

Sukladno članku 6. Uredbe 1408/2013, podnositelj zahtjeva mora svom zahtjevu priložiti izjavu o iznosima dodijeljenih potpora male vrijednosti u sektoru poljoprivrede iz drugih izvora.

Davatelj državne potpore dužan je korisniku potpore dostaviti obavijest da mu je dodijeljena potpora male vrijednosti sukladno Uredbi 1408/2013.

**Članak 8.**

Potpore se isplaćuju na račun korisnika na osnovu podnesenog zahtjeva i odluke Općinskog načelnika o dodjeli potpore.

Korisnici potpora dužni su odobrena sredstva koristiti isključivo za namjenu za koju su odobrena.

Ukoliko se ustanovi da je korisnik potpore uz zahtjev za potporu priložio neistinitu dokumentaciju, dužan je dobivena sredstva odmah vratiti u Proračun Općine Lasinja, te gubi pravo na potpore u poljoprivredi iz Proračuna Općine Lasinja u slijedećih pet godina.

**ZAVRŠNE ODREDBE**

**Članak 9.**

Ovaj program stupa na snagu osmog dana od dana objave u „Glasniku Općine Lasinja“.

**PREDSJEDNIK**

**OPĆINSKOG VIJEĆA**

Matija Prigorac, mag.educ.hist.